ΚΑΝΟΝΙΣΜΟΣ (ΕΟΚ) αριθ. 1211/69 ΤΟΥ ΣΥΜΒΟΥΛΙΟΥ της 26ης Ιουνίου 1969 περί τροποποιήσεως των κανονισμών (ΕΟΚ) αριθ. 971/69, 985/68 και 1014/68 όσον αφορά την κατάρτιση καταλόγου αποθηκών για την αποθεματοποίηση των τυρών Grana Padano και Parmigiano Reggiano, του βουτύρου και του αποκορυφωμένου γάλακτος εις κόνιν

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), και ιδίως το άρθρο 6 παράγραφος 6, το άρθρο 7 παράγραφος 4 και το άρθρο 8 παράγραφος 4,

την πρόταση της Επιτροπής,

Εκτιμώντας:

ότι το άρθρο 3 παράγραφος 1 πρώτο εδάφιο του κανονισμού (ΕΟΚ) αριθ. 971/68 του Συμβουλίου της 15ης Ιουλίου 1968 περί καθορισμού των γενικών κανόνων που διέπουν τα μέτρα παρεμβάσεως στην αγορά των τυρών Grana Padano και Parmigiano Reggiano(2), το άρθρο 3 παράγραφος 1 πρώτο εδάφιο του κανονισμού (ΕΟΚ) αριθ. 985/68 του Συμβουλίου της 15ης Ιουλίου 1968 περί καθορισμού των γενικών κανόνων που διέπουν τα μέτρα παρεμβάσεως στην αγορά του βουτύρου και της κρέμας του γάλακτος(3), όπως τροποποιήθηκε από τον κανονισμό (ΕΟΚ) αριθ. 750/69(4) και το άρθρο 3 παράγραφος 1 πρώτο εδάφιο του κανονισμού (ΕΟΚ) αριθ. 1014/68 του Συμβουλίου της 20ής Ιουλίου 1968 περί καθορισμού των γενικών κανόνων που διέπουν τη δημόσια αποθεματοποίηση αποκορυφωμένου γάλακτος εις κόνιν(5), όπως τροποποιήθηκε από τον κανονισμό (ΕΟΚ) αριθ. 749/69(6), προβλέπουν ότι ο τυρός, το βούτυρο και το αποκορυφωμένο γάλα εις κόνιν παραδίδονται σε μία αποθήκη που περιλαμβάνεται σε κατάλογο που θα καθορισθεί- ότι τα άρθρα 4 των ανωτέρω κανονισμών προβλέπουν ότι, λαμβανομένων υπόψη των στοιχείων που παρέχονται από τα Κράτη μέλη, ένας κατάλογος αποθηκών, ο οποίος δύναται να τροποποιηθεί κατά τη διάρκεια της γαλακτοκομικής περιόδου, πρέπει να καταρτισθεί προ της ενάρξεως αυτής της περιόδου-

ότι, λόγω των πλεονασμάτων του βουτύρου και του αποκορυφωμένου γάλακτος εις κόνιν που υπάρχουν επί του παρόντος στην Κοινότητα, δεν ενδείκνυται να γίνει η κατάρτιση ενός καταλόγου αποθηκών επί κοινοτικού επιπέδου- ότι, πράγματι, οι οργανισμοί παρεμβάσεως είναι υποχρεωμένοι να επιλέγουν αποθήκες ιδίως βάσει της διαθεσιμότητός τους-

ότι ο καθορισμός των αποθηκών που προβλέπονται για την αποθήκευση των τυρών Grana Padano και Parmigiano Reggiano δύναται να αφεθεί στα Κράτη μέλη-

ότι ενδείκνυται, ως εκ τούτου, να καταργηθούν οι διατάξεις που προβλέπουν την κατάρτιση των εν λόγω καταλόγων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 3 παράγραφος 1 πρώτο εδάφιο των κανονισμών (ΕΟΚ) αριθ. 971/68, 985/68 και 1014/68 οι λέξεις "από αυτές που περιλαμβάνονται στον κατάλογο που προβλέπεται στο άρθρο 4 και" καταργούνται.

Άρθρο 2

1. Το άρθρο 4 του κανονισμού (ΕΟΚ) αριθ. 971/68 αντικαθίσταται από το ακόλουθο κείμενο:

"Άρθρο 4

Ο τυρός δύναται να αποθεματοποιείται μόνον εντός αποθηκών που ανταποκρίνονται σε όρους που πρέπει να καθορισθούν."

2. Το άρθρο 4 του κανονισμού (ΕΟΚ) αριθ. 985/68 αντικαθίσταται από το ακόλουθο κείμενο:

"Άρθρο 4

Το βούτυρο δύναται να αποθεματοποιείται μόνον εντός ψυκτικών χώρων αποθηκεύσεως που ανταποκρίνονται σε όρους που πρέπει να καθορισθούν."

3. Το άρθρο 4 του κανονισμού (ΕΟΚ) αριθ. 1014/68 αντικαθίσταται από το ακόλουθο κείμενο:

"Άρθρο 4

Το αποκορυφωμένο γάλα εις κόνιν δύναται να αποθεματοποιείται μόνο εντός αποθηκών που ανταποκρίνονται σε όρους που πρέπει να καθορισθούν."

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 26 Ιουνίου 1969.

Για το Συμβούλιο

Ο Πρόεδρος

G. THORN

(1) ΕΕ αριθ. Ν 148 της 28.6.1968, σ. 13.

(2) ΕΕ αριθ. Ν 166 της 17.7.1968, σ. 8.

(3) ΕΕ αριθ. Ν 169 της 18.7.1968, σ. 1.

(4) ΕΕ αριθ. Ν 98 της 25.4.1969, σ. 2.

(5) ΕΕ αριθ. Ν 173 της 22.7.1968, σ. 4.

(6) ΕΕ αριθ. Ν 98 της 25.4.1969, σ. 1.